b'\n_START_ARTICLE_\nMadness\n_START_SECTION_\nZgodovina\n_START_PARAGRAPH_\nSkupina je nastala v Londonu leta 1976 in se je sprva imenovala North London Invaders. Kasneje, ko se \xc4\x8dlanom te zasedbe pridru\xc5\xbei \xc5\xa1e pevec Graham McPherson (v letu 1978), pa so se preimenovali v Madness (slovensko Norost). Podobo, ki jo ima \xc5\xa1e danes, je dobila v zgodnjih osemdesetih letih 20. stoletja, ko se je skupini pridru\xc5\xbeil \xc5\xa1e zadnji \xc4\x8dlan, Carl Smyth. Ime je skupina vzela po pesmi svojega velikega vzornika, jamaj\xc5\xa1kega ska glasbenika Princa Busterja._NEWLINE_Skupino je kmalu za\xc4\x8dela zastopati zalo\xc5\xbeni\xc5\xa1ka hi\xc5\xa1a Stiff Records, ki je ostala njihov zalo\xc5\xbenik vse do danes. S svojimi humoristi\xc4\x8dnimi video spoti in veliko mero humorja v svojih pesmih so Madness kmalu dosegli veliko priljubljenost in bili skozi osemdeseta leta prej\xc5\xa1njega stoletja ena najbolj priljubljenih glasbenih zasedb na Otoku. Skozi celotno kariero so razvili svojevrstno glasbo, me\xc5\xa1anico karibskih ritmov, ska in reggae glasbe, ki so jo sami poimenovali nutty sound (\xc2\xbbprismuknjena\xc2\xab\xc2\xa0glasba). S tem so jim obo\xc5\xbeevalci tudi nadeli nadimek The Nutty Boys (\xc2\xbbprismuknjeni\xc2\xab\xc2\xa0fantje)._NEWLINE_Leta 1984 je skupino zapustil Mike Barson, a je kot sekstet nadaljevala glasbeno pot in uradno razpadla \xc5\xa1ele leta 1986. Kasneje se je skupina \xc5\xa1e nekajkrat zdru\xc5\xbeila, tako da o pravem razpadu skupine ne moremo govoriti.\n_START_SECTION_\nVpliv\n_START_PARAGRAPH_\nSkupina je vplivala na mnoge sodobne glasbene skupine kot so No Doubt, The Mighty Mighty Bosstones, Reel Big Fish, Polemic in druge. Poleg tega je skupina pomembno vplivala na nekatere socialne skupine, predvsem na gibanje angle\xc5\xa1kih skinheadov, \xc4\x8desar se skupina ni nikoli povsem otresla.'